ສະຫະປະຊາຊາດ ຮຽກຮ້ອງ ໃຫ້ດຳເນີນຄະດີ ຊີເຣຍ
ສະຫະປະຊາຊາດ ຮຽກຮ້ອງໃຫ້ດໍາເນີນຄະດີ ອໍານາດການປົກຄອງຊີເຣຍ ໃນຂໍ້ຫາກໍ່ໂທດກໍາ ຕ້ານມະນຸດຊາດ.
ການກ່າວຫາຄັ້ງໃໝ່ກ່ຽວກັບການປາບປາມຢ່າງໂຫດຮ້າຍຂອງຊີເຣຍຕໍ່ພວກປະທ້ວງຕໍ່ຕ້ານ ລັດຖະບານ ພາໃຫ້ເກີດມີການຮຽກຮ້ອງຂອງອົງການສະຫະປະຊາຊາດໃຫ້ດຳເນີນຄະດີອຳ ນາດການປົກຄອງຂອງຊີເຣຍ ໃນຂໍ້ຫາກໍ່ອາຊະຍາກຳຕ້ານມະນຸດຊາດ ໃນວັນສຸກມື້ນີ້ ຫົວໜ້າຮັບຜິດຊອບດ້ານສິດທິມະນຸດຂອງອົງການສະຫະປະຊາຊາດໄດ້ຮຽກ ຮ້ອງໃຫ້ສົ່ງເລື່ອງຊີເຣຍໄປຍັງສານອາຍານາໆຊາດ ທ່ານນາງ Navi Pillay ກ່າວຕໍ່ກອງ ປະຊຸມສະພາສິດທິມະນຸດທີ່ນະຄອນເຈນີວາວ່າ ການປະພຶດຕົນແບບໄຮ້ຄວາມເມດຕາປານີ ຂອງລັດຖະບານຊີເຣຍຍັງໄດ້ເປັນເຫດໃຫ້ມີການເສຍຊີວິດຂອງພວກເດັກນ້ອຍຫຼາຍຮ້ອຍຄົນ ນອກນັ້ນທ່ານນາງຍັງໄດ້ຮຽກຮ້ອງປະຊາຄົມນາໆຊາດເອົາມາຕະການທີ່ຮີບດ່ວນແລະມີປະ ສິດທິຜົນເພື່ອປົກປ້ອງຄຸ້ມຄອງປະຊາຊົນຊາວຊີເຣຍ ຜູ້ສືບສວນທີ່ຖືກແຕ່ງຕັ້ງໂດຍອົງການສະຫະປະຊາຊາດກ່າວຕໍ່ສະພາສິດທິມະນຸດໃນວັນສຸກ ມື້ນີ້ວ່າມີເດັກນ້ອຍ 307 ຄົນໄດ້ຖືກຂ້າຕາຍໂດຍກຳລັງຂອງລັດຖະບານນັບແຕ່ການປະທ້ວງ ໄດ້ເລີ່ມຂຶ້ນເມື່ອ 8 ເດືອນກ່ອນ ນອກນັ້ນທ່ານ Paulo Pinheiro ຍັງເວົ້າວ່າມີເດັກນ້ອຍ 56 ຄົນໄດ້ຖືກຂ້າຕາຍໃນເດືອນພະຈິກຜ່ານມາ ຊຶ່ງເຮັດເດືອນດັ່ງກ່າວ ກາຍເປັນເດືອນທີ່ມີ ເດັກນ້ອຍເສຍຊີວິດຫຼາຍທີ່ສຸດມາຈົນຮອດເວລານີ້ ຊີເຣຍ ໄດ້ປະນາມລາຍງານຂອງອົງການສະຫະປະຊາຊາດ ໂດຍແຈ້ງໃຫ້ອົງການຂ່າວເອພີ ຊາບວ່າ ລາຍງານທີ່ວ່ານີ້ມີຄວາມລຳອຽງ ການກ່າວຫາ ເທື່ອລ່າສຸດນີ້ມີຂຶ້ນນຶ່ງມື້ ຫຼັງຈາກຄະນະກຳມາທິການສິດທິມະນຸດຂອງອົງການ ສະຫະປະຊາຊາດເວົ້າວ່າການປາບປາມພວກປະທ້ວງຕໍ່ຕ້ານລັດຖະບານຂອງຊີເຣຍໄດ້ເຮັດ ສະພາບຊຸດໂຊມລົງກາຍເປັນສົງຄາມກາງເມືອງແລະຈຳນວນຊາວຊີເຣຍທີ່ເສຍຊີວິດທັງໝົດ ໃນຄວາມວຸ້ນວາຍດັ່ງກ່າວແມ່ນມີກາຍ 4,000 ຄົນແລ້ວ